Нікі Дэлоач

**Ні́кі Дэло́ач** (, поўнае імя — **Э́шлі Ніко́ль Дэло́ач**, ; нарадзілася 9 верасьня 1979 году, Вэйкрос, Джорджыя, ЗША) — амэрыканская акторка, сьпявачка.

## Раньнія гады
Эшлі Ніколь Дэлоач нарадзілася 9 верасьня 1979 году ў мястэчку Вэйкрос, штат Джорджыя, ЗША. Бацька — працаўнік на розных прадпрыемствах з дрэваапрацоўкі, грузаперавозкі і сельскай гаспадаркі, маці — наглядчык. Нікі мае малодшых брата і сястру.

Яе першым публічным выступам быў удзел у штогадовым шоў талентаў у сярэдняй школе «Пірс Каўнці» ў маленькім мястэчку Блэкшыр, штат Джорджыя. У гэтым жа мястэчку і прайшло яе дзяцінства.

Будучы дзіцём, Нікі Дэлоач актыўна ўдзельнічала ў тэатралізаваным сьвеце, выйграючы шматлікія дзяржаўныя і нацыянальныя тытулы.

## Кар’ера
У 12 гадоў Нікі стала ўдзельніцай шоў «Новы Клюб Мікі-Маўса» разам з Джастынам Тымбэрлейкам, Крыстынай Агілерай, Брытні Сьпірс і Раянам Госьлінгам. У той жа час яна выконвала ролі ў тэлевізійных сэрыялах «Смарагдавая бухта» (1994) і «Няшчасьце любіць кампанію» (1995). Калі «Клюб Мікі-Маўса» быў скасаваны ў 1996 годзе, Дэлоач вярнулася да сваёй сярэдняй школы. Неўзабаве яна разам з бабуляй пераехала ў Лос-Анджэлес, каб працягнуць акторскую кар’еру. Свае першыя ролі ў кіно Нікі Дэлоач згуляла ў 1997 годзе ў стужках «Паўночны стралок» і «Вандроўнік». У тым жа годзе яна згуляла ролю ў адной з сэрыяў тэлесэрыялу «Ўокер, тэхаскі рэйнджар».

У 1998 годзе Нікі Дэлоач стала ўдзельніцай дзявочага поп-гурту «Innosense». Мэнэджарам гурту была маці Джастына Тымбэрлейка, Лін Гарлэс. Некаторы час адной з удзельніц гурту была Брытні Сьпірс. Гурт «Innosense» згуляў эпізадычную ролю ў фільме «Воля выпадку» (2001). Пасьля сыходу з гурту Дэлоач засяродзілася на акторскай рабоце. З 2004 году яна здымалася пераважна ў тэлесэрыялах, найвядомейшымі зь якіх зьяўляюцца «Месца злачынства: Нью-Ёрк», «Дэтэктыў Раш», «Дні нашага жыцьця».

У 2006 годзе Дэлоач згуляла галоўную ролю кампутарнага аналітыка Гоўп Кэсыдзі ў фільме «Сетка 2.0», які зьяўляецца працягам трылеру «Сетка» (1995).

На працягу 2008—2010 гадоў Нікі Дэлоач згуляла некалькі эпізадычных роляў у кіно, а таксама галоўную ролю ў фільме жахаў «Маскарад» (2010).

У 2011 годзе Дэлоач зьнялася ў францускай камэдыі «Галіву» з Флярэнс Фарэсьці і Жамэлем Дэбузам.

Таксама з 2011 году Нікі гуляе адну з галоўных роляў у сэрыяле «Нязграбная» на канале MTV.

## Асабістае жыцьцё
У верасьні 2009 году Нікі Дэлоач выйшла замуж за Раяна Гудэла, які быў удзельнікам поп-гурту «Take 5».

Вясной 2012 году Дэлоач завяршыла навучаньне, атрымаўшы навуковую ступень у галіне псыхалёгіі і ангельскай мовы ў Мэрылэндзкім унівэрсытэце.

Нікі Дэлоач супрацоўнічае з арганізацыямі, якія змагаюцца за паляпшэньне дзяржаўнай адукацыі.

## Фільмаграфія

### Кіно
* 1997 — Паўночны стралок / *Gunfighter’s Moon* — Крыстэн Ярнэл
* 1997 — Вандроўнік / *Traveller* — Кэйт
* 2001 — Воля выпадку / *Longshot* — удзельніца гурту Innosense
* 2006 — Сетка 2.0 / *The Net 2.0* — Гоўп Кэсыдзі
* 2008 — Хлопцам гэта падабаецца / *The House Bunny* — высокая бляндынка
* 2008 — Амэрыканская казка / *An American Carol* — Лілі
* 2010 — Маскарад / *Maskerade* — Джэніфэр
* 2010 — Урокі палёту / *Flying Lessons* — Міла
* 2010 — Рака-пытаньне / *The River Why* — маладая мама
* 2010 — Працэс / *The Trial* — Міндзі
* 2010 — Каханьне ды іншыя лекі / *Love and Other Drugs* — Крысьці
* 2011 — Адказы ні да чаго / *Answers to Nothing* — Джорджыя
* 2011 — Галіву / *Hollywoo* — Джэніфэр Маршал
* 2012 — Д’ябал у дэталях / *The Devil’s in the Details* — Клэр
* 2012 — Крывавы Месяц / *Blood Moon* (кароткамэтражны) — Мэлінда

### Тэлебачаньне
* 1994 — Смарагдавая бухта / *Emerald Cove* (тэлесэрыял) — Анджэла Малой
* 1995 — Няшчасьце любіць кампанію / *Misery Loves Company* (тэлесэрыял) — Трэйсі
* 1996 — Ніколі не здавайся / *Never Give Up: The Jimmy V Story* (тэлефільм)
* 1997 — Ўокер, тэхаскі рэйнджар / *Walker, Texas Ranger* (тэлесэрыял) — Джэсыка Кэртыс
* 2004—2005 — Паўночны бераг / *North Shore* (тэлесэрыял) — Мары Жан Бэванс
* 2005 — Аснова для жыцьця / *Grounded for Life* (тэлесэрыял) — Крысі
* 2006 — Неспадзяванае шчасьце / *Windfall* (тэлесэрыял) — Сані ван Гатэм
* 2006 — Месца злачынства: Нью-Ёрк / *CSI: NY* (тэлесэрыял) — Лорэлай Дэніс
* 2007 — Сабакі на службе ў закона / *Law Dogs* (тэлефільм) — афіцэр Бэт Джайлз
* 2007 — Дэтэктыў Раш / *Cold Case* (тэлесэрыял) — Тэсі Бартрэм
* 2007—2009 — Дні нашага жыцьця / *Days of Our Lives* (тэлесэрыял) — Брэнда
* 2008 — Бязь сьледу / *Without a Trace* (тэлесэрыял) — Лэйсі Моран
* 2011 — Абаронцы / *The Defenders* (тэлесэрыял) — Аманда
* 2011 — Сьвятлафор / *Traffic Light* (тэлесэрыял) — Аліша
* 2012 — Двайнік / *Ringer* (тэлесэрыял) — Шэйлін Брыгс
* 2011 — цяпер — Нязграбная / *Awkward* (тэлесэрыял) — Лэйсі Гамільтан
* 2012 — Залатыя Каляды 3 / *A Golden Christmas 3* (тэлефільм) — Джулія

## Музычная кар’ера
Нікі Дэлоач была ўдзельніцай поп-гурту «Innosense» (1997—2003).

### Альбомы
* So Together (2000, RCA Records)

### Сынглы
* Wherever You Are (1998)
* Say No More (2000)

## Крыніцы

## Вонкавыя спасылкі
* 

Катэгорыя:Акторкі ЗША